Ainola (Oulu)

Ainolan huvila oli Oulun Hupisaarten kaupunginpuistossa Pakolansaaressa sijainnut alun perin Åströmin perheen asuintaloksi rakennettu huvila, jossa myöhemmin sijaitsivat Oulun kaupunginkirjasto ja Pohjois-Pohjanmaan museo. Huvila tuhoutui tulipalossa 1929.

Hemming Åström osti alueen, kun sen edellinen omistaja kauppaneuvos Ferdinand Granbergin teki konkurssin 1875. Åström puratti saarella olleen tasakattoisen kaksikerroksisen rakennuksen ja rakennutti sen tilalle romanttisen hirsihuvilan vuosina 1887-1888. Huvilan suunnitteli ruotsalainen arkkitehti J. E. Stenberg, johon Åström oli tutustunut Oulun Seurahuoneen rakentamisen aikana.

Ainolaa kutsuttiin koristeellisuutensa ja ruskean värinsä vuoksi myös "Piparkakkutaloksi". Ensimmäisessä kerroksessa oli 23 jalkaa korkea eteishalli, salonki, tarjoiluhuone ja kuusi asuinhuonetta. Rakennuksen ulkopuolella oli veranta. Toisessa kerroksessa oli eteishallin yläosan lisäksi kuusi huonetta ja itäosassa avoin parveke. Lisäksi kellarikerroksessa sijaitsivat ruoka- ja viinikellarit. Jyrkkäkattoisen puuleikkauksin koristellun rakennuksen länsipuolella oli sipulitorni. Huvilassa oli myös sähkövalaistus ja juokseva vesi.

Hemming Åströmin leski Maria Åström ja tytär Hanna Frankenhaeuser lahjoittivat huvilan Oulun kaupungille 1910. Lahjoituksen ehtona oli, että rakennukseen sijoitettaisiin kirjasto ja museo. Kaupunginkirjasto sijoitettiin huvilan ensimmäiseen kerrokseen ja museo toiseen. Kirjastossa oli myös lasten lukusali, joka oli yhtenä ehtona lahjoitukselle. Museokokoelmat siirrettiin rakennukseen syksyllä 1911 ja avattiin yleisölle kevättalvella 1912.

Ainola paloi aamuyöllä 9. heinäkuuta 1929. Tulipalon aiheuttaja jäi epäselväksi, yhtenä mahdollisuutena pidettiin vanhoja sähköjohtoja. Museon kokoelmat tuhoutuivat lähes täysin, mutta suurin osa kirjaston kirjoista ja irtaimistosta ehdittiin pelastaa. Palosta pelastunut kirjasto sijoitettiin väliaikaisesti lähellä sijaitsevaan Ainolan lastentarhaan.Arvokkaita kokoelmia tulen saaliiksi. Tuli tuhonnut Oulun historiallis-kansatieteellisen museon. Miljoonan markan arvoinen kirjasto saatiin pelastetuksi, Helsingin Sanomat, 10.07.1929, nro 182, s. 4, Kansalliskirjaston digitaaliset aineistot. Viitattu 10.07.2024

Rakennuksen korjaamista harkittiin tulipalon jälkeen, mutta sen korjaaminen vanhaan tyyliin olisi ollut niin kallista, että kaupunginvaltuusto päätti, että talon rauniot puretaan ja tilalle rakennetaan uusi kivitalo. Arkkitehti Oiva Kallion suunnittelema uusi Ainola rakennettiin entisen paikalle. Uusi Ainola oli kokonaan Pohjois-Pohjanmaan museon käytössä 2020-luvun alkupuolelle, jolloin rakennus päätettiin myydä Cor Group -konsernille.Oulun Ainolan museorakennuksen ostaa useita vanhoja rakennuksia saneerannut oululainen Cor Group – talo tulossa toimistokäyttöön, Yle / Päivi Annala, 30.11.2021, viitattu 13.1.2024

Rakennuksen myytyä museon näyttelyt Ainolassa loppui joulukuussa 2023, jolloin museo oli viimeistä kertaa avoinna yleisölle. Museolle on suunnitteilla ja rakenteilla uusi rakennus Myllytullin alueelle, johon museon on tarkoitus muuttaa vuonna 2026. Ainolan rakennus sekä sen ympärillä oleva puistoalue on saanut suojelupäätöksen.Pohjois-Pohjanmaan museon näyttelytilat Ainolassa on suljettu, Pohjois-Pohjanmaan museo, 12.1.2024, viitattu 13.1.2024Oulun historiallinen Ainola sai suojelupäätöksen ja myös sen ympärillä olevaa puistoa suojellaan elykeskuksen päätöksellä, Yle / Risto Degerman, 20.6.2023, viitattu 13.1.2024

 Lähteet 

 Aiheesta muualla 

 Ainola ja Oulun museo, Suomen Kuvalehti, 18.02.1933, nro 8, s. 11, Kansalliskirjaston digitaaliset aineistot

Luokka:Oulun entiset rakennukset ja rakennelmat
Luokka:Myllytulli
Luokka:Suomen huvilat